# Teoria de l'autodeterminació

La Teoria de l'Autodeterminació de Deci i Ryan (1985) és un model que explica com la motivació humana està present en molts àmbits de la vida.
Els estudis mostren que la motivació autodeterminada està molt relacionada amb la motivació intrínseca. D'altra banda, la motivació extrínseca i els seus mecanismes reguladors afavoreixen conductes no autodeterminades, i poden arribar a inferir falta de motivació. La gran part de les teories sobre la motivació humana es basen en el fet que:
* Les persones responen davant reforços positius i negatius (premis i càstigs) i
* acostumen a analitzar de manera raonada què els interessa més.
Durant els anys 70 Edward L. Deci, professor de psicologia de la Universitat de Rochester, va realitzar una sèrie d'experiments que van obtenir els resultats següents:
* Les recompenses poden incrementar una mica la motivació quan es tracta de fer tasques repetitives i avorrides.
* Quan les tasques requereixen pensament creatiu, les recompenses no solament no ajuden sinó que fins i tot poden perjudicar.
Com a tret sorprenent dels resultats de l'experiment, es va observar que els grups de persones que no rebien un premi extern obtenien millors resultats que els que eren premiades. D'aquesta manera es pot entendre que si la motivació interna es substitueix per una recompensa, fa disminuir la creativitat. Un altre factor a destacar és que les recompenses poden animar a la gent a buscar dreceres, enganys i comportaments poc ètics.
La Teoria de l'Autodeterminació inclou tres necessitats psicològiques bàsiques que cal aconseguir per fomentar la salut i el benestar. Aquestes necessitats innates asseguren un creixement òptim:
* Competència: es busca control sobre el que es fa
* Autonomia: es busca ser els que marquen les directrius
* Relacions: es busca interconnexió i relació
Així doncs, per motivar i intentar aconseguir que cadascú aporti el millor d'ell mateix, el millor no és voler motivar directament, sinó crear un entorn adequat per satisfer les necessitats naturals de l'individu.

## Referències

* ↑ Durán, Sonia. «► Teoría de la Teoría de la Autodeterminación de Deci y Ryan» (en castellà), 05-11-2023. [Consulta: 3 gener 2025].
* ↑ González, Eva Maria Rodríguez,Sergio De Dios. «La teoría de la autodeterminación» (en castellà), 25-07-2018. [Consulta: 3 gener 2025].
* ↑ «La Teoría de la Autodeterminación de Ryan y Deci» (en castellà), 28-11-2024. [Consulta: 3 gener 2025].
* ↑ «Self-Determination Theory Of Motivation» (en anglès americà), 10-07-2023. [Consulta: 31 desembre 2024].
* ↑ «How Does Self-Determination Theory Explain Motivation?» (en anglès). [Consulta: 2 gener 2025].

## Bibliografia

* Sotelo Juárez, Maribel. «Factores de la teoría motivacional de auto determinación de Deci y Ryan presentes en la residencia naval de Veracruz» (en castellà). Arxivat de l'original el 2017-08-12. [Consulta: 31 març 2017].
* Sáez, Francisco. «Teoría de la Autodeterminación» (en castellà). [Consulta: 31 març 2017].
* Van den Broeck, Anja; De Witte, Hans; Neyrinck, Bart; Lens, Willy; Vansteenkiste, Maarten. «Capítulo 9: Teoría de la Autodeterminación para Promover el Crecimiento Personal en el ámbito laboral» (en castellà). KU Leuven de Lovaina - Universitat de Gant. [Consulta: 31 març 2017].

## Vegeu també

* Personalitat
* Psicologia positiva
* Psicologia social